Årets vikingespil på Lindholm Høje er afsluttet. Og så alligevel ikke. For flere leverandører og skuespillere mangler stadig betaling eller ejendele. Det oplyser DR Nordjylland. - Vi har ikke fået en krone, og vi har ikke fået svar på nogen af de henvendelser, vi er kommet med, siger Jesper Lynge, som driver caféen på Lindholm Høje til DR Nordjylland. I alt mangler Jesper Lynge betaling for 22.000 kroners mad. Også flere skuespillere mangler betaling. Og derfor er Samlings-teatret fra Aalborg, der stod for årets vikingespil, blevet politianmeldt. Men det har altså stadig ikke hjulpet. Til selve vikingespillet kom der ikke så mange tilskuere som forventet, og det vurderes derfor, at de havde et underskud på 15.000 kroner. Og efter DR Nordjyllands oplysninger skylder de altså yderligere op mod 200.000 kroner til diverse aktører.

Referat:
Samlings-teatret skylder op mod 200.000 kroner til leverandører og skuespillere efter årets vikingespil på Lindholm Høje.